LV Eiropas Savienības Oficiālais Vēstnesis C 239/2

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 239/02

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

“PATATA DELL’ALTO VITERBESE”

EK Nr.: IT-PGI-0005-01038-13.09.2012

AĢIN ( X ) ACVN ( )

1. Nosaukums

“Patata dell’Alto Viterbese”

2. Dalībvalsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1)

Ar nosaukumu “Patata dell'Alto Viterbese” apzīmē bumbuļus, kuri 3. punktā minētajā apgabalā izaudzēti no Solanum tuberosum sugas “Monalisa”, “Amber”, “Agate”, “Vivaldi”, “Finka”, “Marabel”, “Universa”, “Chopin”, “Arizona” un “Agria” šķirnes kartupeļiem un kurus piedāvā tirdzniecībā, ja tiem ir šādas īpašības.

Fizikālās īpašības:

— forma: ovāla vai iegareni ovāla,

— izmērs: no 40 līdz 75 mm,

— miza: dzeltena, gluda,

— mīkstums: dzeltens,

— ēdamā daļa: ne mazāk par 97 %.

Produktiem, kas paredzēti tūlītējam patēriņam, nav ierobežojumu attiecībā uz izmēru un formu. Šie produkti ir bez mizas, un tie ir sagriezti atbilstoši tirgus prasībām.

Ķīmiskās īpašības (uz 100 gramiem ēdamās daļas):

— mitruma saturs: no 75 līdz 85 %,

— ciete: vismaz 10 g.

Kvalitātes pielaides.

Bojājumi, kas nav dziļāki par 3 mm, tiek uzskatīti par virspusējiem un netiek ņemti vērā, izņemot kraupi, kas klāj vairāk nekā 15 % no bumbuļa virsas.

Turklāt katrā tirgoto produktu iepakojumā ir pieļaujamas šādas kvalitāte pielaides:

— bumbuļu ārējie defekti: — nenogatavojušies, gabalos, savītuši un deformēti: 1 % no svara; — vietām zaļi: 3 % no svara; — ar virsas kraupi: 3 % no svara; — mehāniski iebojāti: 3 % no svara; — sēņu slimību bojāti: 2 % no svara;

— bumbuļu iekšējie defekti: — rūsas plankumiem: 3 % no svara; — ar zemmizas plankumiem: 5 % no svara; — ar tukšu vidu: 3 % no svara;

— ar apstrādes laikā nodarītiem bojājumiem: — aplipuši ar zemi: 1 % no svara; — zemjaini un netīri; 0 % no svara.

Kvalitātes pielaide nekādā gadījumā nedrīkst pārsniegt 10 % no kopējā svara. Pielaide nav atļauta attiecībā uz neraksturīgu smaržu vai garšu.

Ja produkts paredzēts tūlītējam patēriņam, tad bumbuļi ar plankumiem iepakojumā nedrīkst pārsniegt 5 % no iepakojuma satura kopējā svara.

Lieluma pielaides

Ja produktu tirgū piedāvā svaigu, tad iepakojumā drīkst būt bumbuļi, kas ir lielāki vai mazāki par norādīto izmēru, taču to saturs nedrīkst pārsniegt 5 %.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Visiem “Patata dell'Alto Viterbese” audzēšanas posmiem jānorit 4. punktā noteiktajā ģeogrāfiskajā ražošanas apgabalā.

3.6. Īpaši noteikumi griešanai, rīvēšanai, iepakošanai u. c.

Produktu var laist tirdzniecībā uzreiz vai novietot aukstās noliktavās, kas aizsargātas no gaismas, un kur temperatūra ir 5–8 °C, bet relatīvais mitrums – no 88 % līdz 93 %. Kartupeļus nedrīkst uzglabāt aukstumā ilgāk kā 9 mēnešus.

Kartupeļus var apstrādāt ar pretasnošanas līdzekļiem.

Tūlītēja patēriņa tirgus

Kartupeļus mazgā ar ūdeni, lai noskalotu augsni un citus piemaisījumus.

Pēc tam kartupeļi tiek laisti caur mehānisku mizotāju un pirmoreiz šķiroti, lai atlasītu tos bumbuļus, kuri nav lietojami pārtikā, kā arī citus piemaisījumus, kas vēl nav atdalīti (akmeņi, dažādas augu atliekas u. c.).

Pēc tam tos sagriež vai turpina apstrādāt kā veselus bumbuļus.

Pēc otrās šķirošanas ar rokām vai ar specializētu iekārtu kartupeļi tiek ievietoti ar ozonu bagātinātā ūdenī, lai palēninātu oksidācijas procesu.

Kartupeļus nosver un iepako pārtikas uzglabāšanai piemērotā tarā.

“Patata dell’Alto Viterbese” iepakošanai jāizmanto viens no turpmāk norādītajiem iepakojumu veidiem.

— Lietošanai gataviem produktiem: vert-bag, girsac, kartona maisos un kastēs pa 1 kg, 1,5 kg, 2 kg, 2,5 kg, 5 kg; tīkliņos pa 1 kg, 1,5 kg, 2 kg, 2,5 kg; maisos pa 2,5 kg, 3 kg, 4 kg, 5 kg, 10 kg; kartona kastēs pa 5 kg, 10 kg, 12,5 kg, 15 kg, 20 kg, 25 kg; koka kastēs pa 12,5 kg, 15 kg, 18 kg, 20 kg, 25 kg; grozos pa 10 kg, 12,5 kg, 15 kg, 20 kg, 25 kg; uz paplātēm pa 0,5 kg, 0,750 kg, 1 kg; kārbās pa 0,5 kg, 0,750 kg, 1 kg.

— Tūlītējam patēriņam: caurspīdīgos pārtikai izmantojamas plastmasas maisos, kas pildīti ar kontrolēta sastāva gaisu un aizdarīti, pa 0,5 kg, 1,0 kg, 2 kg, 5 kg e 10 kg; caurspīdīgos plastmasas pārtikas maisos, kas noslēgti vakuumā, pa 0,5 kg, 1 kg, 1,5 kg, 2 kg, 5 kg, 10 kg; caurspīdīgos plastmasas pārtikas maisos, kas noslēgti, produktu iemērcot ūdenī, pa 0,5 kg, 1 kg, 2 kg, 5 kg, 10 kg; caurspīdīgos pārtikai izmantojamas plastmasas spaiņos, kas noslēgti, produktu iemērcot ūdenī, pa 5 kg un 10 kg.

Līdz nosūtīšanai apstrādāto produktu uzglabā aukstumā 3–5 °C temperatūrā.

3.7. Īpaši noteikumi marķēšanai

Kartupeļus nedrīkst pārdot bez iepakojuma, izņemot gadījumu, ja ir marķēts katrs bumbulis.

Papildus ES simbolam, attiecīgajām atsaucēm un tiesību aktos noteiktajai informācijai, uz iepakojuma etiķetes jānorāda: “Patata dell'Alto Viterbese” un “IGP” (AĢIN) vai “Indicazione geografica protetta” (aizsargāta ģeogrāfiskās izcelsmes norāde);

Ir aizliegts pievienot jebkādu papildu apzīmējumu, kas nav skaidri paredzēts noteikumos.

4. Precīza ģeogrāfiskā apgabala definīcija

Ar šo AĢIN apzīmētā produkta ražošanas apgabals atrodas Viterbo provincē un ietver Acquapendente, Bolsena, Gradoli, Grotte di Castro, Latera, Onano, S. Lorenzo Nuovo, Valentano un Proceno pašvaldības teritoriju.

5. Saikne ar ģeogrāfisko apgabalu

5.1. Ģeogrāfiskā apgabala specifika

Apgabals, kurā audzē ar AĢIN “Patata dell’Alto Viterbese” apzīmēto produktu, atrodas uz ziemeļiem no Lacijas, Viterbo provincē starp Bolsēnas ezeru, Umbriju un Toskānu. Apvidus atrodas Vulzini vulkānu kompleksā, un tam ir raksturīga ar kāliju bagāta augsne un klimats, ko ietekmē Bolsēnas ezers.

Apvidus vulkāniskajai augsnēm ir īpaši raksturīga un lavas veidojumu un vulkānisko izmešu klātbūtne; pēc mehāniskā sastāva tās irvieglas smilšu augnes ar augstu caurlaidību un šķietami nelielu blīvumu. Augsnes ir skābas – to pH ir no 5 līdz 6,5 –, un kartupeļi tai labi pielāgojas, jo šī kultūra labi pacieš skābu vidi; turklāt augsnē ir augsts kālija un mikroelementu līmenis (no 600 līdz 1 000 ppm).

Klimatiskos apstākļus ietekmē tuvumā esošais Bolsēnas ezers – iespaidīgs ezera baseins –, kas ar savu regulējošo ietekmi rada mikroklimatu, kurš ir īpaši labvēlīgs “Patata dell’Alto Viterbese” audzēšanai.

Nokrišņi šajā apvidū ir no 850 līdz 1 200 mm gadā, un tie galvenokārt ir rudenī un pavasarī, bet vasaras ir sausas.

Gada vidējā temperatūra svārstās no 13,5 °C līdz 15,5 °C.

Par apvidus augsnes un klimatisko apstākļu viendabīgumu liecina Lācijas reģiona fitoklimatiskā karte, kas ar AĢIN “Patata dell’Alto Viterbese” apzīmēto kartupeļu audzēšanas apgabalu klasificē vienā un tajā pašā apvidū – piekaļņu apgabals ar mēreni siltu perhumīdo klimatu.

5.2. Produkta specifika

“Patata dell’Alto Viterbese” ir šādas īpašības:

mīkstums viscaur izteikti dzeltens;

mizas krāsa viendabīga un vienmērīga;

smarža spēcīga un patīkama;

var plaši izmantot gastronomijā.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Ar AĢIN “Patata dell’Alto Viterbese” apzīmētajiem kartupeļiem šīs īpašības piešķir vide, kurā tie tiek audzēti (augsne, klimats, audzēšanas metodes, uzglabāšanas veids), kas skaidri liecina par saikni starp “Patata dell’Alto Viterbese” un to audzēšanas apgabalu.

Panākumi produkta audzēšanā ir tieši saistīti ar augsnes ķīmisko sastāvu, pH, augsnē esošajiem mikroelementiem un minerāliem, kā arī ar Bolsēnas ezera tuvumu.

Pavasarī (aprīlī/maijā), kad kartupeļi sāk dīgt un augt, temperatūra ar šo AĢIN apzīmētā produkta audzēšanas apvidū ir no 12 līdz 14,5 °C, un tā ir optimāla temperatūra šajos kartupeļu fizioloģiskās attīstības posmos. Pateicoties Bolsēnas ezera tuvumam, vasarā šajā apvidū temperatūra jūlijā parasti pakāpeniski paaugstinās no 17 °C līdz aptuveni 24 °C; šajā laikā noslēdzas pilns kartupeļa bioloģiskais cikls un sākas nogatavošanās posms. Apvidus optimālie klimatiskie apstākļi (temperatūra zem 24 °C) nodrošina ogļhidrātu un minerālelementu labāku piegādi auga bumbuļiem.

Gada vidējais nokrišņu daudzums ir no 800 līdz 1 200 mm gadā, taču augustā nokrišņu nav, un tas apvienojumā ar augstu gaisa temperatūru (līdz 30 °C) sekmē nogatavošanos.

Turklāt sausums ražas novākšanas laikā nodrošina “Patata dell’Alto Viterbese” kvalitātes īpašības, piemēram, viendabīga mizas krāsa un bumbuļu vispārējais izskats (no lietus kartupeļu mizā veidojas tumši plankumi).

Pateicoties “Patata dell’Alto Viterbese” raksturīgajām īpašībām, kas iegūtas apkārtējās vides ietekmē, tā atpazīstamību pierāda vairāki dokumenti (pavadzīmes, rēķini u. c.), kas arī apliecina produkta ilgo vēsturisko, kultūras un sociālo saistību ar tā audzēšanas apgabalu. Jau kopš 20. gs. sākuma tirdzniecības žurnālos, fotogrāfijās, vietējo autoru stāstos un audiovizuālos materiālos ir rodamas liecības par “Patata dell’Alto Viterbese” audzēšanu. Par “Patata dell’Alto Viterbese” ir izteiktas atzinīgas atsauksmes daudzās publikācijās, rakstos un receptēs. Divas nozīmīgākās publikācijas ir sagatavojusi Comunità Montana Alta Tuscia Laziale, proti, “L’alta Tuscia nel Piatto” – “Guida ai Sapori e ai Saperi dell’Alta Tuscia” (2008) un “I Prodotti Agroalimentari Tipici Dell’alta Tuscia” (2001); šajās publikācijās “Patata dell’Alto Viterbese” tiek minēts kā tipisks reģionālais produkts, un tā raksturīgajām garšas īpašībām, lietošanai un izmantošanai vietējās receptēs tiek veltīta atsevišķa nodaļa. “Patata dell’Alto Viterbese” tiek minēts arī saistībā ar ēdienu un vīna svētkiem “Golosando tra le Specialità della Comunità Montana Alta Tuscia Laziale”, kas notika 2004. gada 9.oktobrī. Italo Arieti ceļvedī “Tuscia a tavola — ricette, curiosità, prodotti tradizioni gastronomiche della provincia di Viterbo” (ed. Primaprint editori in Viterbo VI edizione, 2005) viena nodaļa ir veltīta “Patata dell’Alto Viterbese”. Turklāt žurnāla “Informatore Agrario” rakstā “Ma quante belle patate … viaggio in Italia tra le patate di grande tradizione” (22.–27. lpp., 2008. g. novembris – dicembris) “Patata dell’Alto Viterbese” tiek minēts kā tipisks Lācijas pārtikas produkts. Jāmin arī atsauksmes internetā par “Patata dell’Alto Viterbese”, kuras jo īpaši cildina šo kartupeļu pastveida konsistenci, jo tādēļ tie ir lieliski piemēroti kartupeļu klimpu (gnocchi) pagatavošanai.

Tradicionālajos svētkos tiek apliecināta šā produkta nozīme vietējās tradīcijās: gan Klimpu svētkos (la Sagra degli Gnocchi), kas 1977. gadā notika St. Lorenzo Nuovo, gan Kartupeļu svētkos (la Sagra della Patata), kas kopš 1985. gada norisinās Grotte di Castro, un to organizēšanā ir aktīvi piedalījušies vietējie iedzīvotāji. Jāmin vēl kāda nozīmīga iniciatīva – “Patata dell’Alto Viterbese” reklāmas pasākums, ko kopš 2001. gada jau piekto reizi organizē vietējo lauksaimnieku kooperatīvi, veidojot dārzkopības izstādes gan ar jau zināmām, gan arī eksperimentālām kartupeļu šķirnēm. Kultūras saikni apstiprina arī šo kartupeļu plašais izmantojums daudzās citās vietējās gastronomijas tipiskajās receptēs, piemēram, “zupa ar “pulksteņiem” ” (“Minestra con “l'orloge” ”), ko tā dēvē sagriezto kartupeļu formas dēļ, “pasta un kartupeļi” (“Pasta e patate”) – Alto Viterbese apvidum raksturīgs vienkāršs lauku ēdiens, un “kartupeļu sacepums” (“Frittata di patate”), ko gatavo bez olām.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

Valdība ir uzsākusi valsts iebildumu procedūru, AĢIN “Patata dell’Alto Viterbese” atzīšanas pieteikumu 2012. gada 31. maijā publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 126. numurā.

Produkta specifikācijas konsolidētā redakcija ir pieejama internetā šādā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības politikas ministrijas tīmekļa vietnes mājas lapu (http://www.politicheagricole.it) un pēc tam noklikšķinot uz “Qualità e sicurezza” (ekrāna augšdaļas labajā pusē) un, visbeidzot, uz “Disciplinari di produzione all’esame dell’UE”.

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skat. 2. atsauci.